২০২০ ইন্ডিয়ান প্রিমিয়ার লিগ
২০২০ ইন্ডিয়ান প্রিমিয়ার লিগ (আইপিএল ১৩ নামেও পরিচিত) হচ্ছে ইন্ডিয়ান প্রিমিয়ার লিগের ১৩তম আসর, এটি হচ্ছে একটি পেশাদার টুয়েন্টি২০ ক্রিকেট লিগ যেটি ২০০৭ সালে ভারতীয় ক্রিকেট নিয়ন্ত্রণ বোর্ড দ্বারা প্রতিষ্ঠিত হয়েছিল। জুলাই ২০১৯ এ, নিশ্চিত করা হয় যে এবারের আসরে দুইটি নতুন দল অন্তর্ভুক্ত করা হবে। প্রতিযোগিতটি ২৯ মার্চ, ২০২০ এ অনুষ্ঠিত হওয়ার জন্য নির্ধারিত হয়েছিল, কিন্তু বিশ্বজুড়ে বয়ে যাওয়া করোনা ভাইরাস মহামারীর কারণে খেলাটিকে ১৫ এপ্রিল পর্যন্ত স্থগিত ঘোষণা করা হয়। পরে ভারতের প্রধানমন্ত্রী নরেন্দ্র মোদী সারা দেশে করোনা পরিস্থিতিকে নিয়ন্ত্রণ রাখতে ৩ মে ২০২০ পর্যন্ত লকডাউন ঘোষণা করলে, ভারতীয় ক্রিকেট নিয়ন্ত্রণ বোর্ড খেলাটিকে অনির্দিষ্ট সময়ের জন্য স্থগিত ঘোষণা করে। ২ আগস্ট ২০২০ এ ঘোষণা করা হয় যে, খেলাটি ১৯ সেপ্টেম্বর ও ১০ নভেম্বর সময়সীমার মধ্যে সংযুক্ত আরব আমিরাতে অনুষ্ঠিত হবে। ১০ আগস্ট ২০২০, ভারত সরকার খেলাটি সংযুক্ত আরব আমিরাতে সম্পন্ন করতে অনুমতি প্রদান করে। খেলাটির সম্পূর্ণ সূচি নিশ্চিত করা হয় ৬ সেপ্টেম্বর ২০২০ তারিখে। ৪ আগস্ট ২০২০, ভিভো ইন্ডিয়ান প্রিমিয়ার লিগ (আইপিএল) এর এ বছরের প্রধান পৃষ্ঠপোষক হিসাবে তাদের নাম তুলে নেয়। ১৮ আগস্ট, অনলাইন ভিত্তিক কাল্পনিক ক্রিকেট লিগ ফ্যান্টাসি ক্রিকেট-এর ড্রীম১১ ₹ ২২২ কোটি (ইউএস$ ২৭.১৪ মিলিয়ন) বিডের বিনিময়ে ২০২০ আইপিএল এর প্রধান পৃষ্ঠপোষক নির্বাচিত হয়। ২৯ আগস্ট, ভারতের অনলাইন ভিত্তিক প্রযুক্তি শিক্ষা প্রতিষ্ঠান আনএকাডেমি আইপিএল ২০২২ পর্যন্ত অফিসিয়াল পার্টনার হিসাবে সংযুক্ত হয়।